*Moto: „Pentru a deveni un om capabil şi de succes în orice profesie, trei lucruri sunt necesare: natura, studiul şi practica.”*

*“Henry Ward Beecher*

*Firma de exerciţiu – start pentru viitorul tău!*

**Cum a început …….povestea? Importanță şi istoric firmă de exerciţiu; Proiectul CIS şi activitatea inovativă – firme de exerciţiu**

Din anul 2006, conceptul "firma de exercițiu" a fost implementat la nivel naţional în cadrul tuturor unităţilor de învățământ cu profil servicii. Dar începuturile acestei „poveşti” de succes pentru învăţământul preuniversitar economic din România, au fost în perioada 2001 – 2004, prin proiectul ECONET, derulat în cadrul Pactului de Stabilitate pentru Europa de Sud - Est de către Centrul Naţional de Dezvoltare a Învăţământului Profesional şi Tehnic (CNDIPT), Ministerul Educaţiei, Cercetării, Tineretului şi Sportului în colaborare cu Ministerul Educaţiei şi KulturKontakt din Austria. România este prima ţară ECO NET în care Ministerul Educației a luat decizia strategică, pentru o diseminare pe plan național a conceptului „ firma de exercițiu”. Astfel, din decembrie 2002, la toate liceele economice din România a existat posibilitatea de a înființa firme de exercițiu. În anul 2005 a crescut numărul firmelor de exercițiu la 480, iar în prezent sunt peste 1100 înregistrate şi care derulează activităţi în cadrul Centralei Rețelei Firmelor De Exercițiu/Întreprinderilor Simulate din Romania.

Pentru publicul larg, inclusiv pentru agenții economici, acest concept este unul încă prea puţin cunoscut, deși aplicarea la clasa, cu şi pentru elevi, a acestei metode noi de învăţare are impact asupra bunului mers atât pentru activitatea elevilor, cât şi pentru cea a agenților economici. Scopul principal al firmelor de exercițiu este orientarea către activitățile practice, aplicând cunoștințele teoretice în contexte realiste, specifice firmelor, chiar dacă demersul este unul virtual.

Figura Nr. 1 Aspecte definitorii „Firma de exercițiu"

Ce este de fapt firma de exerciţiu? Firma de exerciţiu, conform Austrian Center for training Firms – ACT, reprezintă *un loc de învăţare în care cunoştinţele de specialitate se îmbină cu cele de management şi marketing făcând posibilă dezvoltarea abilităţilor antreprenoriale* ale elevilor prin experimentare, pe baza principiului *„Learning by doing”.*

Ceea face ca firma de exerciţiu să fie o metodă inovativă şi stimulativă de învăţare, şi în acelaşi timp îi dă putere, este relaționarea, determinată de derularea de tranzacții pe piața firmelor de exercițiu (națională şi internațională), şi realitățile economice, în sensul că se încearcă dezvoltarea, funcționarea şi câștigarea unui loc pe piață, şi cel mai important, comunicarea cu mediul extern al firmei de exercițiu, respectiv: colaborarea cu firma "mama"/ firma mentor. Firma parteneră sau firma mamă a firmei de exerciţiu are o importanţă deosebită.

**ÎNVĂŢARE CONTINUĂ**

Figura Nr. 2 Interferenţe firma de exerciţiu – firma mamă/parteneră

Impactul puternic pe care îl are metoda firmei de exerciţiu asupra dezvoltării prezente şi viitoare a personalităţii elevilor, este determinat multiplele competenţe formate la elevii care au aplicat această metodă la clasă.

În ceea ce privește **avantajele firmei de exercițiu** este important să înțelegem că nu doar elevii care participa la aceste activităţi beneficiază de avantaje, ci şi firmele care îi sprijină. Cel mai important aspect al firmei de exercițiu este faptul că permite elevilor să pună în aplicare noțiunile teoretice pe care le-au învăţat la clasa, dar şi obișnuirea acestora cu asumarea responsabilității pentru acțiunile sau deciziile pe care le iau în legătură cu firma de exercițiu. Învaţă să rezolve probleme ce apar pe parcursul activității în firmă, probleme cu care nu s-au întâlnit în manualele școlare.

Astfel, elevii îşi formează deprinderi şi abilitați, îşi însușesc competenţe cheie, cum ar fi *capacitatea de a lucra în echipa, gândire interdisciplinara şi critică, competenţe de comunicare şi relaționare instituțională*. Mai mult de atât, obțin abilități profesionale, o flexibilitate necesară pe piața muncii şi pot descoperi o afinitate faţă de un anumit loc de muncă. Competenţele obținute pot determina reducerea perioadei de acomodare la locul de muncă, familiarizarea cu sarcinile înscrise în fişa postului, lucru benefic atât pentru angajatori cât şi pentru viitorii angajați.

Rezultatele obţinute de-a lungul celor opt ani de implementare a firmei de exercițiu la profilul servicii, reflectate prin competenţele elevilor, participări la diferite târguri naţionale şi internaţionale, şi mai apoi integrarea mai facilă a acestor elevi pe piaţa muncii, au determinat orientarea celorlalte şcoli, teoretice sau tehnice, să abordeze, chiar şi extracurricular sau în varianta CDŞ, această metodă. Pentru susţinerea financiară a acestor eforturi, o şansă deosebită este folosirea fondurilor nerambursabile europene, respectiv POSDRU, care prin apelurile pe Axa Prioritară 2 "Corelarea învăţării pe tot parcursul vieţii cu piaţa muncii", Domeniul major de intervenţie: 2.1 Tranziţia de la şcoală la o viaţă activă sunt acordate în special pentru sprijinirea eforturilor organizaţiilor care doresc să „coreleze teoria de la şcoală cu practica din firme”.

Inspectoratul Şcolar Judeţean Bacău, împreună cu cei 3 parteneri ai săi (Centrul Judeţean de Resurse şi Asistenţă Educaţională Bacău, Colegiul Tehnic „Dumitru Mangeron” Bacău şi Colegiul Naţional ,,Costache Negri” Târgu Ocna) au înțeles că pregătirea viitorilor absolvenţi pentru piaţa muncii din orizontul 2015 – 2020, este direct legată de ceea ce oferă şi solicită mediul de afaceri loca, regional sau naţional, şi a reuşit să elaboreze un proiect POSDRU, ce a fost şi aprobat. Obiectivul general al proiectului : ***„Consiliere, inovare, simulare – pentru un acces real la piața muncii (C.I.S.)”,*** POSDRU/161/2.1/G/139667, este îmbunătățirea perspectivelor de inserție pe piaţa muncii a elevilor din învăţământul preuniversitar prin optimizarea serviciilor de consiliere şi orientare profesională, prin creşterea performanţei stagiilor de practică şi utilizarea metodelor inovative de tip „firme de exerciţiu”. Proiectul urmăreşte dezvoltarea competenţelor practice ale elevilor şi oferirea, prin servicii de consiliere, de sprijin specializat pentru o orientare corectă în cariera, pe termen lung vizând să contribuie la diminuarea decalajului existent în prezent între cunoștințele dobândite la scoală şi nevoile concrete de pe piaţa muncii, sporind astfel șansele realizării unei tranziții mai facile de la scoală la viaţa activă. Obiective specifice ale proiectului legate direct de activitatea inovativă – firma de exerciţiu sunt: dezvoltarea si promovarea parteneriatelor între şcoli, parteneri sociali şi companii; dezvoltarea abilităţilor practice şi a competentelor antreprenoriale pentru **90 de elevi prin activităţi de simulare** propriu-zise specifice unei firme reale, prin metoda inovativa „firma de exerciţiu”.

Ca rezultate finale propuse după perioada de implementare a activităţii **A.3. Activitate inovativa- „firma de exercițiu " menţionăm: un manual privind implementarea firmelor de exerciţiu,**  **6 parteneriate** încheiate cu agenții economici ce vor reprezenta „firmele mamă”, **6 firme de exercițiu** înființate şi funcționale , **un târg de firme de exerciţiu** organizat, în cadrul căruia vor fi organizate diferite concursuri pentru elevii implicaţi în cadrul firmelor de exerciţiu.